**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για την πρόταση νόμου «Ο περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός) (Αρ. 2) Νόμος του 2022»**

**Παρόντες:**

 Νίκος Κέττηρος, πρόεδρος Ρίτα Θεοδώρου Σούπερμαν

 Χρίστος Χριστοφίδης Χρίστος Σενέκης

 Χρίστος Χριστόφιας Ζαχαρίας Κουλίας

 Νίκος Γεωργίου Σωτήρης Ιωάννου

 Γιώργος Κάρουλλας Μιχάλης Γιακουμή

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε την πιο πάνω πρόταση νόμου, που κατατέθηκε από το σύνολο των μελών της επιτροπής, σε συνεδρίες της, που πραγματοποιήθηκαν στις 11 και 18 Οκτωβρίου και στις 22 Νοεμβρίου 2022 και στις 24 Φεβρουαρίου και 14 Μαρτίου 2023. Στην πρώτη συνεδρία της επιτροπής κλήθηκαν και παρευρέθηκαν ο αναπληρωτής διευθυντής της Υπηρεσίας Διαχείρισης Τουρκοκυπριακών Περιουσιών και εκπρόσωποι του Επιστημονικού Τεχνικού Επιμελητηρίου Κύπρου (ΕΤΕΚ). Οι εκπρόσωποι του Τμήματος Κτηματολογίου και Χωρομετρίας του υπουργείου Εσωτερικών, της Νομικής Υπηρεσίας της Δημοκρατίας και της Παγκύπριας Ένωσης Προσφύγων (ΠΕΠ), παρ’ όλο που κλήθηκαν, δεν παρευρέθηκαν στις συνεδρίες της επιτροπής.

 Σημειώνεται ότι κατά τη συζήτηση της πρότασης νόμου παρευρέθηκε επίσης το μέλος της επιτροπής κ. Κωστής Ευσταθίου.

 Σκοπός της πρότασης νόμου είναι η τροποποίηση του περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) Νόμου, ώστε, προτού παραχωρηθεί σε οποιοδήποτε δικαιούχο τουρκοκυπριακή ακίνητη ιδιοκτησία για σκοπούς στέγασης ή επαγγελματικής χρήσης, ο Κηδεμόνας Τουρκοκυπριακών Περιουσιών για σκοπούς ασφάλειας να μεριμνά για τη διενέργεια σχετικής μελέτης αναφορικά με τη στατική επάρκεια του συγκεκριμένου ακινήτου.

 Η προτεινόμενη ρύθμιση κρίνεται αναγκαία, λόγω του ότι έχει διαπιστωθεί ότι ο Κηδεμόνας Τουρκοκυπριακών Περιουσιών προβαίνει σε παραχώρηση τουρκοκυπριακών περιουσιών οι οποίες χρήζουν σημαντικών επιδιορθώσεων ή/και αναβαθμίσεων σε δικαιούχους.

 Κατά τη συζήτηση του θέματος ο αναπληρωτής διευθυντής της Υπηρεσίας Διαχείρισης Τουρκοκυπριακών Περιουσιών δήλωσε ότι δε συμφωνεί με τις πρόνοιες που τίθενται στην πρόταση νόμου όσον αφορά τη διενέργεια σχετικής μελέτης για τη στατική επάρκεια των συγκεκριμένων ακινήτων αναφορικά με την οικιστική χρήση τους από δικαιούχους. Συγκεκριμένα, δήλωσε πως τα υπό αναφορά ακίνητα ανεγέρθηκαν τη δεκαετία του 1980 και η Δημοκρατία θα κληθεί να καταβάλει πολύ μεγάλο χρηματικό ποσό για τη διενέργεια στατικής μελέτης και των αναγκαίων επιδιορθώσεων επί των ακινήτων αυτών, προτού αυτά παραχωρηθούν σε δικαιούχους.

 Οι εκπρόσωποι του ΕΤΕΚ δήλωσαν ότι τα υπό αναφορά ακίνητα παρουσιάζουν προβλήματα ακόμη και στον σχεδιασμό τους και πως για αυτά απαιτούνται συχνές επιθεωρήσεις από αρμόδια άτομα με επαρκή τεχνογνωσία, όπως για τον έλεγχο της ποιότητας των υλικών, την αποτύπωση και την εμφάνιση του ακινήτου. Συνεπώς, ανέφεραν πως συμφωνούν με τους σκοπούς και τις επιδιώξεις της πρότασης νόμου.

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη της όσα τέθηκαν ενώπιόν της, επέφερε επιπρόσθετες τροποποιήσεις στο κείμενο της πρότασης νόμου για τη βελτίωσή του από νομοτεχνικής άποψης.

 Υπό το φως των πιο πάνω, η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση της πρότασης νόμου σε νόμο, όπως αυτή έχει διαμορφωθεί.

27 Μαρτίου 2023

Αρ. Φακ.: 23.02.063.092-2022

ΣΚ

ΑΝ

ΡΠ

ΝΧ

Β.Μιχ.